Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/510/ ΕΚ Απόφαση του Συμβουλίου με την οποία εξουσιοδοτείται η Ιρλανδία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ για την εναρμόνιση των νομοθεσιών των κρατών μελών όσον αφορά τους φόρους κύκλου εργασιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 27 της έκτης οδηγίας του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση [1], το Συμβούλιο δύναται, προτάσει της Επιτροπής, να επιτρέπει, ομοφώνως, σε κάθε κράτος μέλος τη λήψη ειδικών μέτρων, κατά παρέκκλιση από την εν λόγω οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

[1] ΕΕ L 145, 13.6.1977, σ. 1. Οδηγία που τροποποιήθηκε την τελευταία φορά από την οδηγία 2002/93/ΕΚ (ΕΕ L 331, 7.12.2002, σ.27, ΕΕ L 18, 23.1.2003, σ.55).

2. Κατ'αρχήν, τέτοιες άδειες παρέχονται σε προσωρινή βάση, ώστε να είναι δυνατό να εξεταστεί μετά από μερικά έτη εάν τα ειδικά μέτρα είναι κατάλληλα και αποτελεσματικά.

3. Η απόφαση 97/510/ ΕΚ [2] που λήφθηκε από το Συμβούλιο δυνάμει του άρθρου 27 της έκτης οδηγίας επέτρεψε στην Ιρλανδία να εφαρμόσει μέτρο που παρεκκλίνει από το άρθρο 21 της οδηγίας για να μπορέσει να καταπολεμήσει τη φοροδιαφυγή και τη φοροαποφυγή στον τομέα των ακινήτων. Η απόφαση 2000/435/ΕΚ [3] παρέτεινε αυτήν την απαλλαγή μέχρι τις 31 Δεκεμβρίου 2003, ημερομηνία κατά την οποία θα παύσει να ισχύει.

[2] ΕΕ L 214, 6.8.1997, σ. 37.

[3] ΕΕ L 172, 12.7.2000, σ. 24.

4. Με επιστολή που έλαβε η Γενική Γραμματεία στις 4 Ιουλίου 2003, η Ιρλανδία ζήτησε την άδεια να παρατείνει την εφαρμογή αυτών των μέτρων για περαιτέρω τέσσερα έτη.

5. Σύμφωνα με το άρθρο 27 παράγραφος 3 της έκτης οδηγίας, η Επιτροπή ενημέρωσε τα άλλα κράτη μέλη με επιστολή της 9 Ιουλίου 2003 σχετικά με το αίτημα που υπέβαλε η Ιρλανδία.

6. Κατά την άποψη της Επιτροπής, τα νομικά και πραγματικά περιστατικά που δικαιολόγησαν την εφαρμογή των εν λόγω ειδικών μέτρων δεν έχουν αλλάξει και εξακολουθούν να ισχύουν.

7. Λαμβάνοντας υπόψη τα ανωτέρω, η Επιτροπή θεωρεί ότι το αίτημα της Ιρλανδίας για παράταση πρέπει να ικανοποιηθεί και ότι η ισχύς της προαναφερθείσας απόφασης πρέπει, επομένως, να παραταθεί μέχρι τις 31 Δεκεμβρίου 2007.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/510/ ΕΚ Απόφαση του Συμβουλίου με την οποία εξουσιοδοτείται η Ιρλανδία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ για την εναρμόνιση των νομοθεσιών των κρατών μελών όσον αφορά τους φόρους κύκλου εργασιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη : τη συνθήκη για την ίδρυση της Ευρωπαϊκής Κοινότητας,

την έκτη οδηγία (77/388/ΕΟΚ) του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση [4], και ιδίως το άρθρο 27 παράγραφος 1,

[4] ΕΕ L 145, 13.6.1977, σ. 1. Οδηγία που τροποποιήθηκε την τελευταία φορά από την οδηγία 2002/93/ΕΚ (ΕΕ L 331, 7.12.2002, σ.27, ΕΕ L 18, 23.1.2003, σ.55).

την πρόταση της Επιτροπής [5],

[5] ΕΕ C [...], [...], σ. [...].

Εκτιμώντας τα εξής:

(1) Με επιστολή που έλαβε η Γενική Γραμματεία της Επιτροπής στις 4 Ιουλίου 2003, η Ιρλανδία ζήτησε την παράταση μέχρι τις 31 Δεκεμβρίου 2007 της ισχύος της απόφασης 97/510/ΕΚ [6] που της επιτρέπει να εφαρμόζει μέτρο κατά παρέκκλιση του άρθρου 21 της έκτης οδηγίας για την καταπολέμηση της φοροδιαφυγής και της φοροαποφυγής στον τομέα των ακινήτων.

[6] ΕΕ L 214, 6.8.1997, σ. 37.

(2) Τα νομικά και πραγματικά περιστατικά που δικαιολόγησαν την εφαρμογή των εν λόγω ειδικών μέτρων δεν έχουν αλλάξει και εξακολουθούν να ισχύουν.

(3) Η ισχύς της άδειας θα πρέπει, επομένως, να παραταθεί μέχρι τις 31 Δεκεμβρίου 2007.

(4) Η εν λόγω παρέκκλιση δεν έχει επιπτώσεις στους ίδιους πόρους των Ευρωπαϊκών Κοινοτήτων από το φόρο προστιθεμένης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 1 της απόφασης 97/510/ ΕΚ, η ημερομηνία 31 Δεκεμβρίου 2003 αντικαθίσταται από την ημερομηνία 31 Δεκεμβρίου 2007.

Άρθρο 2

Η παρούσα απόφαση απευθύνεται στην Ιρλανδία.

Βρυξέλλες,

Για το Συμβούλιο

Ο Πρόεδρος